**ANDMEKAITSEALANE MÕJUHINNANG**

**REGISTRIANDMETE ANALÜÜS JA SIDUMINE UURINGU “KAASAVA HARIDUSKORRALDUSE TÕHUSUS ÜLDHARIDUSES 2023” RAAMES**

1. **Kokkuvõte andmekaitsealase mõjuhinnangu tulemustest**

Käesolev andmekaitsealane mõjuhinnang on läbi viidud seireuuringu „Kaasava hariduskorralduse tõhusus üldhariduses 2023“ raames, mis on jätk 2016 Rakendusuuringute Keskus Centari tehtud uuringule „Haridusliku erivajadusega õpilaste kaasava hariduskorralduse ja sellega seotud meetmete tõhusus“[[1]](#footnote-2) ning tulemuste võrreldavuse huvides kasutab võimalikul sarnast metoodikat.

Uuringu tellija on Haridus- ja Teadusministeerium (HTM). Uuringu teostaja on Tartu Ülikool (Haridusteaduste Instituudi uurimisrühm professor Äli Leijeni juhtimisel, edaspidi lühendatult TÜ) Haridus- ja Teadusministeeriumiga sõlmitud töövõtulepingu alusel. Uuringu üks osa eeldab isikuandmete sidumist ja analüüsi. Nimetatud osa eesmärk on välja selgitada, milline on haridusliku erivajadusega (HEV) õppijate hulk ja jaotus Eestis ning kuidas on nad haridussüsteemis toetatud (sh kuidas jaotuvad toe liigiti, maakonniti, õppekeele osas võrrelduna mitte HEV õppijatega). Samuti soovitakse teada saada, kus jätkavad HEV õppijad (sõltuvalt rakendatud hariduskorraldusest) oma haridusteed võrrelduna mitte-HEV õppijatega ja milline on nende käekäik tööturul (keskmine sissetulek, töövõime, toimetulekutoetuse vajadus). Uuringu tulemused aitavad mõista, kuidas kaasav haridus Eestis toimib ning millised võiksid olla edasised suunad, et võimalikult kõik õppijad saaksid realiseerida oma põhiõigust kvaliteetse hariduse kättesaadavusele.

Uuring puudutab andmesubjekte, kes olid alushariduse või põhihariduse õppijad ajavahemikus 2015/2016 õppeaasta kuni 2022/2023 õppeaasta. Eesti Hariduse Infosüsteemi (EHIS) andmete põhjal antakse ülevaade HEV õppijate jaotusest erinevates lõigetes ja nende kombinatsioonides võrrelduna mitte HEV õppijatega. Eraldi uuritakse õppijaid, kes ajavahemikul 2015/2016 õppeaasta kuni 2021/2022 õppeaasta lõpetasid üheksanda klassi. Siin moodustub valim kõikidest HEV õppijatest, lisaks koostatakse võrreldava suurusega valim mitte HEV õppijatest, et võrrelda kahe grupi käekäiku tööturul.

Andmesubjektide teavitamine viiakse läbi HTMi ning TÜ Haridusteaduste Instituudi veebilehe kaudu üldteate vormis ilma isikuid personaalselt teavitamata. Uuringu väljund on teaduslik üldistus, mis ei võimalda ühegi isiku tuvastamist, ning sellele tuginevad soovitused hariduspoliitika meetmete kavandamiseks.

Uuringu raames isikuandmete töötlemiseks taotleb HTM luba Andmekaitse Inspektsioonist ning Tartu Ülikool kooskõlastust valdkondlikult eetikakomiteelt ja Statistikaameti konfidentsiaalsusnõukogult.

Andmekaitsealane mõjuhinnang on läbi viidud ajavahemikus 16.10.2023-06.11.2023.

Kokkuvõttes leiavad mõjuhinnangu koostajad, et tuvastatud riskid on maandatud. Rakendatud meetmete tulemusena ei teki suurt ohtu andmesubjekti õigustele.

1. **Sissejuhatus**

Käesolev dokument sisaldab andmekaitsealast mõjuhinnangut uuringu „Kaasava hariduse tõhusus üldhariduses 2023“ kohta seoses uuringu selle osaga, mis puudutab isikuandmete töötlemist, sh eri andmekogude andmete omavahelist sidumist.

**2.1. Projekti taustinfo**

Registriandmete analüüs on osa uuringuprojektist „Kaasava hariduse tõhusus üldhariduses 2023“, mida teostab Tartu Ülikooli kaasava hariduse uurimisrühm HTMiga sõlmitud töövõtulepingu alusel. Tegu on seireuuringuga, mille eesmärk on saada poliitikasoovitusi kaasava hariduse rakendumise toetuseks. Eelmise samalaadse uuringu viis läbi AS Centar aastal 2016 ning edaspidi on kavas muuta seireuuringud regulaarseks.

Registriandmete analüüsi eesmärk on anda ülevaade, milline on haridusliku erivajadusega (HEV) õppijate hulk ja jaotus ning selgitada välja, milline on HEV õppijate käekäik haridusteel, tööturul, sotsiaalhoolekandesüsteemis võrrelduna mitte HEV õppijatega. Selleks on vajalik siduda õppijate andmed (vt p 3.1.) Eesti Hariduse Infosüsteemist (EHIS) nende tööelu, ettevõtlust, tulusid ning saadud sotsiaaltoetusi ja -teenuseid puudutavate andmetega Töötamise registrist (TÖR), Sotsiaalteenuste ja -toetuste andmeregistrist (STAR), Tulu- ja sotsiaalmaksu, kohustusliku kogumispensioni makse ja töötuskindlustusmakse deklaratsioonist (TSD), Töötukassa Töövõime hindamise ja töövõimetoetuse andmekogust, Äriregistrist ning Rahvastikuregistrist. EHISe andmete valdaja on Haridus- ja Teadusministeerium. Vajalikud andmed teistest nimetatud registritest on hõlmatud Statistikaameti andmekogudesse Riikliku statistika seaduste alusel andmete töötlemise raames.

**2.2 Andmete töötlejad**

Isikuandmete vastutav töötleja EHISe andmete osas on HTM. HTM edastab uuringu läbiviimiseks vajaliku võtmefaili ja andmefaili krüptitud kujul Statistikaametile, kus on olemas ülejäänud taotletavad registriandmed. Statistikaametis luuakse isikukoodide alusel pseudoisikukoodid igas andmestikus, mida on vaja omavahel siduda (st iga pseudoisikukood vastab ühele isikukoodile, kuid vastav võti ja algoritm on olemas vaid vastavatel Statistikaameti töötajatel ja moodustamise algoritm on teistele teadmata). Ülikooli uurimisrühma jaoks ei ole pseudoisikukoodid tagasipööratavad isikustatud andmeteks. Tartu Ülikooli kaasava hariduse töörühm saab juurdepääsu Statistikaameti turvalisele töökohale, kus toimub pseudonüümitud andmete analüüs. Vastavalt Statistikaameti konfidentsiaalsusnõukogu otsusele antakse juurdepääs keskkonnale kas füüsiliselt kohapeal või VPN ühenduse kaudu.

**2.3 Mõjuhinnangu koostajad ja kooskõlastajad**

Mõjuhinnangu on koostanud töörühm, kuhu kuulusid HTMi õigusnõunik Kristel Möller ja analüütik Eda Tagamets ning Tartu Ülikooli andmekaitse spetsialist Terje Mäesalu ja haridusteaduste instiruudi lektor Gerli Silm.

Mõjuhinnangu on kooskõlastanud HTMi õigus- ja personaliosakonna juhataja andmekaitse spetsialisti ülesannetes Raina Loom ja andmehalduse juht Katre Seema.

**2.4 Läbiviimise aeg**

Käesolev andmekaitsealane mõjuhinnang on läbiviidud ajavahemikul 16.10.2023–06.11.2023.

**2.5 Mõjuhinnangu ulatus**

Mõjuhinnang hõlmab isikuandmete töötlemist uuringu „Kaasava hariduse tõhusus üldhariduses 2023“ registriandmete analüüsiga seotud osa raames. Mõjuhinnangu ulatusse ei kuulu teised uuringu raames tehtavad analüüsid, mille raames isikuandmeid ei töödelda.

**2.6 Metoodika**

Mõjude hindamisel võetakse arvesse kirjeldatud andmetöötlemise iseloomu, ulatust ja konteksti. Riskid on leitud ja kirjeldatud andmetöötlusese ohustsenaariumite hindamisest lähtuvalt. Riskide hindamisel on hinnatud skaalal 0-4 (0 – „väga madal“, 4 – „väga kõrge“) kahte tegurit:

* Riski realiseerumise tõenäosus;
* Riski realiseerumise mõju.

Üldine riski tase leitakse kahe skaala ristumispunktis. Riskide hindamise metoodika on täpsemalt kirjeldatud käesoleva dokumendi Lisas nr 1.

1. **Projekti kirjeldus**

**3.1. Projekti üldkirjeldus**

Kirjeldatav isikuandmete töötlemine on teadusuuringust “Kaasava hariduse tõhusus üldhariduses 2023”, mida viib läbi Tartu Ülikooli kaasava hariduse uurimisrühm HTMiga sõlmitud töövõtulepingu alusel.

Uuringu seisukohast huvipakkuva üldkogumi moodustavad Eesti alushariduse ja põhihariduse õppijad ajavahemikus 2015/2016 kuni 2022/2023 õppeaasta. Eraldi uuritakse õppijaid, kes ajavahemikul 2015/2016 õppeaasta kuni 2021/2022 õppeaasta lõpetasid üheksanda klassi. Valimisse, kelle isikuandmeid töödeldakse, kuuluvad kõik HEV õppijad. Lisaks moodustatakse juhuvalim mitte-HEV õppijatest, et võrrelda kahe grupi käekäiku edasisel haridusteel, tööturul ja sotsiaalhoolekande süsteemis. Selleks seotakse EHISe andmed andmetega teistest registritest (vt p 3.2.).

EHISe andmete analüüsi eesmärk on välja selgitada, milline on haridusliku erivajadusega õppijate hulk ja jaotus Eestis ning kuidas on nad haridussüsteemis toetatud (sh kuidas jaotuvad toe liigiti). Seotud registriandmete analüüsi eesmärk on teada saada, kus jätkavad HEV õppijad (sõltuvalt rakendatud hariduskorraldusest) oma haridusteed võrrelduna mitte HEV õppijatega. Analüüsi tulemused aitavad mõista, kuidas kaasav haridus Eestis toimib ning millised võiksid olla edasised suunad, et võimalikult kõik õppijad saaksid realiseerida oma põhiõigust kvaliteetse hariduse kättesaadavusele.

Isikuandmete töötlemise alustamise eelduseks on:

1. Tartu Ülikooli inimuuringute eetika komitee kooskõlastus;
2. Andmekaitse Inspektsiooni kooskõlastus;
3. Statistikaameti konfidentsiaalsusnõukogu otsus;
4. HTMi ja Statistikaameti vahel sõlmitav leping andmete töötlemiseks.

**3.2 Andmete struktuur ja andmeallikad**

Järgnevalt kirjeldatakse, milliseid andmeid ja millistest registritest analüüsi kaasatakse.

**3.2.1.** EHISe andmed 2015/2016-2022/2023 õ/a õppurite kohta. Periood: 10.11.2015 kuni päringu käivitamise kuupäevani.

EHIS, alushariduse õppurid

* Isikukood (ei edastata uurijale, asendatakse Statistikaametis pseudo-IDga)
* Pseudo-ID (loodud isikukoodi alusel)
* Sünniaeg kuu ja aasta täpsusega (loodud isikukoodi alusel)
* Sugu
* Emakeel (kood)
* Õppuri elukoht maakonna täpsusega; Harju ja maakonnas eristatult Tallinna linn ja Tartu maakonnas Tartu linn
* Õppeasutuses õppima asumise kuupäev
* Koolikohustuse täitmise edasilükkamine
* Hariduslikud erivajadused
* Tugiteenused
* Lasteasutuse lõpetamise või lasteasutuse nimekirjast kustutamise põhjus
* Lasteasutuse lõpetamise või lasteasutuse nimekirjast kustutamise kuupäev
* Lasteasutuse rühma liik
* Õppekeel (kood)

EHIS, üld-, kutse- ja kõrghariduse õppurid

* Isikukood (ei edastata uurijale, asendatakse Statistikaametis pseudo-IDga)
* Pseudo-ID (loodud isikukoodi alusel)
* Sünniaeg kuu ja aasta täpsusega (loodud isikukoodi alusel)
* Sugu
* Emakeel (kood)
* Õppeasutusse õppima asumise kuupäev
* Õppeasutuse asukoht maakonna täpsusega; Harju ja maakonnas eristatult Tallinna linn ja Tartu maakonnas Tartu linn
* Õppeasutuse registrikood (vajalik mitte HEV õpilastest valimi moodustamiseks; uurijatele ei edastata)
* Kooli liik (üldhariduskool kõikidele õppuritele või üldhariduskool ainult HEV õppuritele)
* Õppekava (kood)
* Õppekeel (kood)
* Klassi aste (kood)
* Klassi liik (kood)
* Õppeasutuse lõpetamise või õppeasutusest lahkumise kuupäev
* Õppeasutuse lõpetamise või õppeasutusest lahkumise põhjus (kood)
* Õppuri elukoht maakonna täpsusega
* Hariduslikud erivajadused
* Toe liik
* Tugiteenused
* Kutseõppe õppeliik 10. nov seisuga iga aasta kohta pärast põhihariduse ja/või (kutse)keskhariduse omandamist (k.a lõpetamise aasta)
* Kõrghariduse omandamise õppeliik 10. nov seisuga iga aasta kohta pärast (kutse)keskhariduse omandamist (k.a lõpetamise aasta)
* Ei/jah tunnus selle kohta, kas isik on õppeaastatel 2015/2016-2021/2022 põhikooli lõpetanud või põhikooli õpingud katkestanud (kooli vahetamist mitte sisse lugeda).

**3.2.2** Statistikaametist TÖR, TSD, STAR, Füüsilise isiku tuludeklaratsiooni A-vormi, Füüsilise isiku tuludeklaratsiooni E-vormi, Äriregistri, TSD lisa INF 1, Ettevõtluskonto, Rahvastiku statistilise registri, Rahvastikuregistri ning Töötukassa Töövõime hindamise ja töövõimetoetuse andmekogu andmed 2015/2016-2021/2022 õppeaastatel põhikooli lõpetanud või põhikooli õpingud katkestanud isikute kohta. Periood: alates 2015. aastast kuni päringu käivitamise kuupäevani.

TÖR

* Töötamiste andmed
* Indiviidi pseudoisikukood
* Töötamise identifikaator (vajalik duplikaatide eemaldamiseks)\*
* Kirje olek/staatus
* Töötamise liik
* Töötamise alguse kuupäev
* Töötamise lõpu kuupäev
* Ameti kood (väärtused: pearühma tasandil 10 rühma)\*\*
* Töötamise peatamiste andmed
* Töötamise identifikaator
* Peatamise algus
* Peatamise lõpp
* Peatamise olek
* Peatamise alus

TSD

* MTA TSD lisa 1 ja lisa 2 andmed
* Indiviidi pseudoisikukood
* Väljamakse summa
* Väljamakse kuu
* Väljamakse aasta
* Väljamakse liik
* Väljamakse arvestamise alus

STAR

* Indiviidi pseudoisikukood
* Toimetulekutoetuse periood (aasta ja kuu)
* Toetuse summa

Füüsilise isiku tuludeklaratsioon A-vorm

* Indiviidi pseudoisikukood
* Aasta
* Sissetulek töötamisest või ettevõtlusest välismaalt

Füüsilise isiku tuludeklaratsioon E-vorm

* Indiviidi pseudoisikukood
* Aasta
* Tulu kokku
* Kasum/kahjum kokku

Äriregister

* Indiviidi pseudoisikukood
* Isiku roll (asutaja, asutaja (sissemakseta), osanik, aktsionär, ettevõtja, esindama volitatud usaldusosanik, juhatuse ainuliige, juhatuse esimees, juhatuse liige (juhataja), juhatuse liige, täisosanik, usaldusosanik, filiaali juhataja)
* Alguse kuupäev
* Lõpu kuupäev
* Osaluse protsent

TSD lisa INF 1

* Indiviidi pseudoisikukood
* Aasta
* Makstud dividendide summa

Ettevõtluskonto

* Indiviidi pseudoisikukood
* Aasta
* Brutosumma

Rahvastiku statistiline register

* Isiku pseudoisikukood
* Eesti residentsus hetke seisuga (jah/ei)

Rahvastikuregister

* Isiku pseudoisikukood
* Surma kuupäev

Töötukassa Töövõime hindamise ja töövõimetoetuse andmekogus

* Isiku pseudoisikukood
* Vähenenud töövõime kehtivuse alguskuupäev
* Vähenenud töövõime kehtivuse lõppkuupäev
* Töövõime ulatus (osaline või puuduv töövõime)

**3.2.3. Isikuandmete allikad**

* Eesti Hariduse Infosüsteem (EHIS)
* Töötamise register (TÖR)
* Tulu- ja sotsiaalmaksu, kohustusliku kogumispensioni makse ja töötuskindlustusmakse deklaratsioon (TSD)
* Sotsiaalteenuste ja -toetuste andmeregister (STAR)
* Füüsilise isiku tuludeklaratsioon A-vorm
* Füüsilise isiku tuludeklaratsioon E-vorm
* Äriregister
* TSD lisa INF 1
* Ettevõtluskonto
* Rahvastiku statistiline register
* Rahvastikuregister
* Töötukassa Töövõime hindamise ja töövõimetoetuse andmekogu

**3.4 Andmete liikumine**

EHISe andmed edastatakse Statistikaametisse krüpteeritult e-posti teel Exceli failina csv-formaadis. See on mõlema poole andmekaitse ja infoturbe nõuete seisukohast aktsepteeritud ja tavapärane praktika.

EHISe andmetega seotavad teiste registrite andmete koopiad on olemas Statistikaameti andmekogudes ja seega ei pea Maksu- ja Tolliamet ega Sotsiaalkindlustusamet neid eraldi edastama.

Projekti jaoks ette valmistatud algandmeid hoitakse Statistikaameti serveris ning TÜ uurijatel on neile ligipääs analüüsi teostamiseks ainult Statistikaameti turvalisel töökohal või turvalise kaugühenduse teel. Andmeanalüüsiks kasutatakse programme R, SPSS ja MS Excel, Mplus. Turvaliselt töökohast on võimalik välja saata vaid agregeeritud andmeid (kokkuvõtvad tabelid, joonised). Üksikandmeid ei ole võimalik kopeerida ega turvaliselt töökohalt välja saata.

Uuringu jaoks ettevalmistatud andmestikke ei säilitata pärast projekti lõppu; Statistikaamet kustutab need oma serverist kohe, kui TÜ uurijad on teatanud, et analüüsid on valminud (hiljemalt 31.03.2024). HTM ei säilita Statistikaametile krüpeeritult edastatavaid EHISe andmeid.

1. **Isikuandmete töötlemise toimingud**

**4.1 Ülevaade andmete töötlemise etappidest**

1. TÜ uurimisrühma liige Gerli Silm esitab HTMile (kontaktisik HTMi analüüsivaldkonnas Eda Tagamets) analüüsiks vajaliku EHISe andmekoosseisu kirjelduse.
2. HTMi õppurite andmete eest vastutav ning ametijuhendis vastavat õigust ja konfidentsiaalsuskohustust omav analüütik Priit Laanoja pöördub EHISe spetsialisti poole.
3. EHISe spetsialist Heljo Jenk koostab SQL päringu ning edastab andmestiku Exceli failina krüpteeritult HTMi analüütikule Priit Laanojale.
4. HTMi analüütik Priit Laanoja edastab nii isikukoode sisaldava andmefaili kui pseudonüümimiseks ja andmete sidumiseks vajaliku võtmefaili krüptitult e-postiga Statistikaametisse vastavate õigustega kontaktisikule, kelle isik täpsustatakse HTMi ja Statistikaameti vahel sõlmitavas konfidentsiaalsete andmete teaduslikel eesmärkidel kasutamise lepingus. HTMi töötajate arvutites nimetatud faili ei säilitata.
5. TÜ uurija esitab Statistikaametile sisendandmed mitte-HEV õpilaste valimi moodustamiseks sobitamistehnika alusel (mis tunnuseid sobitamisel kasutada) ja Statistikaameti mikroandmete tiimi konfidentsiaalsuskohustusega töötaja moodustab sobitamistehnika alusel valimi mitte-HEV õpilastest, kelle andmed seotakse analüüsiks teiste registrite andmetega.
6. Statistikaameti töötaja teeb väljavõtte Statistikaametisse hõivatud riiklike andmekogude andmetest isikute kohta, kes on 2015/2016-2021/2022 õppeaastatel põhikooli lõpetanud või põhikooli õpingud katkestanud (vastav ei/jah tunnus on olemas HTMilt saadud EHISe andmefailis). Väljavõte tehakse isikute kohta, kellel on mõnel vaatlusalusel aastal HEV märge (HEV õpilane) ja mitte HEV õpilaste valimisse kuuluvate isikute kohta.
7. Statistikaameti töötaja valmistab ette andmestikud uuringu jaoks päritud andmetest, sh genereerib igale isikukoodile vastava pseudoisikukoodi ning eemaldab andmestikust isikukoodid.
8. Tekib pseudonüümitud andmekogu, mis sisaldab uuringu läbiviimiseks vajalikke andmeid.
9. Statistikaamet võimaldab TÜ uurijale ligipääsu pseudoisikukoodide põhjal moodustatud pseudonüümitud andmestikele turvalisel töökohal. Üksikandmeid hoitakse Statistikaameti serveris. Ligipääs andmestikele ning nende analüüsimine toimub ainult Statistikaameti turvalisel töökohal või turvalise kaugühenduse teel (algandmed on Statistikaameti serveris) vastavalt TÜ uurijate ja Statistikaameti vahel sõlmitavatele konfidentsiaalsuskokkulepetele uurijate osas, kes andmeid analüüsivad (Ami Sild, Gerli Silm, Margus Pedaste). Nimetatud kokkuleppes täpsustatakse uurijate kohustused, sh andmete analüüsi järel töökohalt välja logimine jms. Andmete kasutamist reguleerib mh Statistikaametis Riikliku statistika seaduse § 38 lõike 6 alusel kehtestatud „Konfidentsiaalsete andmete teaduslikel eesmärkidel edastamise kord“.

**4.2 Isikuandmete säilitamine ja kasutatavad turvameetmed**

Uuringu jaoks moodustatavate andmekogude lähteandmed säilivad Statistikaametisse riikliku statistika raames hõlmatud andmekogudes ja EHISes oma algsel muutmata kujul. Projekti jaoks moodustatakse vastavalt uurimiseesmärgile pseudonüümitud andmekogud, mida kasutavad TÜ uurijad Statistikaameti süsteemis teadustöö tegemiseks loodud turvalisel töökohal (Narva mnt 20, 51008 Tartu) või turvalise kaugühenduse teel. Projekti jaoks moodustatud andmestikke ei säilitata pärast analüüsi lõppu. Statistikaameti serveris andmete kaitstuse tagamiseks rakendatakse ISKE infoturbestandardi kolmanda klassi turbemeetmeid.

## **4.3 Isikuandmete töötlemine**

Isikuandmeid kasutatakse selleks, et saada ülevaade hariduslike erivajadustega isikutele rakendatud tugimeetmete tõhususest. Selleks on vaja võrrelda mitte-HEV ja erinevaid tugiteenuseid saanud HEV õppijate käekäiku tööturul, ettevõtluses, sotsiaalhoolekande süsteemis.

EHISe andmed edastatab HTM Statistikaametisse, kus moodustatakse erinevate andmekogude andmetest analüüsiks vajalik seotud ja pseudonüümitud andmestik. TÜ uurijad ei saa andmestikke enda valdusesse, vaid töötavad nendega Statistikaameti turvaliselt töökohal või turvalise kaugühenduse teel, olenevalt Statistikaameti konfidentsiaalsusnõukogu otsusest. Vastav kord on Statistikaametis täpsemalt sätestatud nii organisatoorselt kui tehnoloogiliselt („Konfidentsiaalsete andmete teaduslikel eesmärkidel edastamise kord“ ning „Konfidentsiaalsete andmete kasutamise juhend“).

Uurijate valduses ei ole võtmeid, mis võimaldaksid pseudonüümimist tagasi pöörata.

Pseudonüümimiseks kasutatavad võtmed on Statistikaameti vastava tiimi töötajatel, kes pseudonüümivad laekunud andmed. Seejärel liiguvad andmed vastavasse andmebaasi tabelisse, kust statistikaameti analüütik need võtab, vajadusel filtreerib ja lisab kokkulepitud andmekoosseisu teadlaste süsteemi turvalise töökoha kausta.

Analüüsi väljund sisaldab ainult agregeeritud tabeleid, jooniseid, seose- ja võrdlustestide või muude analüüside tulemusi. Analüüsi teostajatele ei ole analüüsi hõlmatud andmekogudes sisalduvate andmete subjektid tuvastatavad. Väljasaadetavatele tabelitele jm teostatakse aimatavuse kontroll statistikaameti mikroandmete tiimi töötajate poolt.

**4.4 Andmete väljastamine/avalikustamine**

Uuringu analüüsides kasutatavaid isikuandmeid ei tehta kättesaadavaks avalikkusele. Uuringu tulemiks on analüütiline üldistus, mille põhjal pole võimalik indiviide tuvastada.

**4.5 Andmete edastamine kolmandatesse riikidesse**

Andmeid ei edastata kolmandatesse riikidesse.

**4.6 Vastutav ja volitatud töötleja**

Isikuandmete vastutav töötleja EHISe andmete osas on HTM. Isikuandmete volitatud töötlejad uuringu raames on Tartu Ülikool ja Statistikaamet.

### **4.7 Andmesubjekti õigus taotleda oma andmete kustutamist**

Uuringus kasutatavate seotud andmestike lähteandmete hõlmamisel riiklikesse registritesse vastavalt Eestis kehtivatele õigusaktidele toimub kooskõlas Euroopa Liidu isikuandmete kaitse üldmääruses nr 2016/679 sätestatud erandiga, mis puudutab isikuandmete töötlemist, mis on vajalik avalikes huvides toimuva ülesande täitmiseks. See erand tagab, et avaliku ülesande täitja saab seadusest tulenevaid kohustusi ellu viia. Kuivõrd teadusuuringus on õigus töödelda isikuandmeid ilma tema nõusolekuta ja isik ei saa nõuda andmete kustutamist, pole antud uuringus andmesubjektidel võimalik taotleda oma andmete kustutamist uuringust kasutatavatest andmekogudest.

**4.8 Ebaõigete andmete parandamine**

Uuringus kasutatavad isikuandmed sisalduvad riiklikes andmekogudes ning käesoleva uuringu raames ei ole ette nähtud võimalusi andmete õigsuse kontrolliks ega ebaõigete andmete parandamiseks. Küll on aga uurimisprojekti meeskonnal õigus andmeid töödelda, sh tunnuseid ümber kodeerida, analüüsist välja jätta, puuduvaid väärtusi imputeerida jms vastavalt valitud analüüsi- ja andmetöötlusmeetoditele. Andmetöötleja kohustus on vastavad tegevused metoodikaraportis kirjeldada ja põhjendada.

### **4.9 Kustutamise dokumenteerimine**

Pärast uuringu andmeanalüüsi toimingute lõppu uuringu jaoks moodustatud andmestike kustutamine dokumenteeritakse vastavalt Statistikaametis kehtestatud korrale. Kustutatakse nii uurijate jaoks ettevalmistatud andmestikud kui need, kus toimus pseudonüümimine. Kustutamise kohta koostatakse Statistikaametis kustutamisdokument, kus nimetatakse kõik kustutatud failid. Selle allkirjastavad Statistikaameti töötaja, kes kustutamise sooritab, ning peadirektor.

**5**. **Isikuandmete töötlemise eesmärgid**

**5.1 Töötlemise eesmärgid**

Andmete töötlemise eesmärk on teadusuuring, mida viivad läbi TÜ teadlased HTMiga hankemenetluse korras 31.01.2023 sõlmitud töövõtulepingu alusel.

Uurimiseesmärk on olemasolevate registriandmete põhjal saada ülevaade kaasava hariduse rakendumisest ja tõhususest: missugused hariduskorralduslikud meetmed ja tugiteenused on seotud haridusliku erivajadusega isikute parema toimetulekuga pärast kooli lõpetamist. Uuringu aruandes esitatakse analüüsi tulemused ning soovitused edasisteks poliitikameetmete kavandamiseks.

Andmeid töödeldakse üksnes uuringueesmärkide saavutamiseks ning uurimisküsimustele vastuse leidmiseks. Andmeid ei töödelda ühelgi muul viisil, mis on esialgsete töötlemise eesmärkidega vastuolus.

**5.2 Töötlemise vajalikkus ja proportsionaalsus**

Uuringu vajadus tuleneb HTMi ülesande täitmisest Vabariigi Valitsuse seaduse § 58 lõike 1 alusel kavandada riigi haridus-, teadus-, arhiivi-, noorte- ja keelepoliitikat ning sellega seonduvalt alus-, põhi-, üldkesk-, kutsekesk-, kõrg-, huvi- ning täiskasvanuhariduse, teadus- ja arendustegevuse, arhiivinduse, noorsootöö ja erinoorsootöö ja keele valdkondade korraldamine ning vastavate õigusaktide eelnõude koostamine. Eesti Vabariigi haridusseadus § 6 lg 2 p 9 kohaselt Haridus- ja Teadusministeerium tellib haridusalaseid uurimistöid. Haridus- ja Teadusministeeriumi põhimäärus § 5 lg 3 kohaselt ministeeriumi põhiülesannete hulka kuulub poliitika mõju analüüsimine, uuringute korraldamine ja statistika koostamine. Uuringus kasutatavate isikuandmete valimi maht tuleneb uurimiseesmärkidest ning vajadusest säilitada metoodiline seire järjepidevus 2016. aastal toimunud uuringuga. Tagamaks minimaalset vajalikku andmete töötlemise mahtu, kasutatakse osa uuringule huvipakkuva populatsiooni osas (mitte-HEV õppijad) teiste registrite andmetega sidumiseks kõikse registriandmete põhise valimi asemel sobitamistehnika alusel loodud valimit.

**6. Riskid ja nende maandamine**

EHISe isikuandmete töötlemine ja andmete säilitamine toimub Eesti Vabariigi haridusseaduse § 366 lõike 4 alusel kehtestatud Vabariigi Valitsuse 05.08.2004 määruse nr 265 „Eesti Hariduse Infosüsteemi asutamine ning põhimäärus“ alusel. EHISes töödeldakse isikuandmeid kooskõlas isikuandmete kaitse seaduse ja Euroopa Liidu isikuandmete kaitse üldmäärusega. Õpilaste eriliigilisi isikuandmeid (hariduslik erivajadus ja rakendatud tugimeetmed) kannavad registrisse õppeasutused ja isiku või lapsevanema nõusoleku alusel koolivälised nõustamismeeskonnad. Nõusoleku andmise tingimused on reguleeritud põhikooli- ja gümnaasiumiseaduses. EHISe andmetele on kehtestatud ISKE infoturbe standardile vastavalt turbetase K2T2S2 ning turberiskide maandamiseks rakendatakse vastava taseme turvameetmeid.

Statistikaametis riikliku statistika tegemiseks kasutatavad andmed, mis võimaldavad statistilise üksuse, sh üksikisiku otsest või kaudset tuvastamist, on klassifitseeritud kui ISKE konfidentsiaalsuse turvaosaklassiga S3 andmed, ja nende konfidentsiaalsust kaitstakse ISKE vastava taseme turvameetmete komplektiga, mis peab andmete tahtmatu või tahtliku avalikustamise korral võimaldama lekke allika ja seotud isikute kindlakstegemist.

**6.1 Terviseandmete (hariduslik erivajadus) töötlemine**

Käesoleva uuringu raames töödeldavad isikuandmed sisaldavad muuhulgas andmeid isikute hariduslike erivajaduste ning nendele rakendatud tugimeetmete ning neile osutatud sotsiaalhoolekandeteenuste kohta. Isikuandmete kaitse üldmääruse põhjenduspunkti 75 kohaselt on asjaolu, et töödeldakse terviseandmeid, üks põhjus viia läbi andmekaitsealane mõjuhinnang, kuna eeldatakse, et sellisel juhul võib tekkida füüsiliste isikute õigustele ja vabadustele suur oht. Mõjuhinnangu koostajate hinnangul ei esine antud juhul muid isikuandmete kaitse üldmääruse põhjenduspunktis 75 nimetud asjaolusid, mis võiksid mõjuhinnangu koostamise põhjuseks olla.

Terviseandmete töötlemise seisukohalt seisneb risk selles, et eriliigilistele isikuandmetele tekib juurdepääs isikutel, kellel pole selleks õigust. Selle ära hoidmiseks rakendatakse nii organisatoorseid kui tehnoloogilisi meetmeid. Nii EHISes kui Statistikaameti serverites hoitavate andmekogude konfidentsiaalsust kaitstakse vastava ISKE turvameetmete komplektiga, mis peab andmete tahtmatu või tahtliku avalikustamise korral võimaldama lekke allika ja seotud isikute kindlakstegemist. Andmete vahetamine toimub krüptitud failidena ning dekrüptimist võimaldab ID-kaardi avalik võti. Andmete analüüsimine toimub pseudonüümitud kujul nii, et andmete töötlejate jaoks ei ole isikud tuvastavad. Andmeid analüüsitakse Statistikameti turvalisel töökohal, kus üksikandmete välja liikumine pole võimalik. Kokkuvõttes leiavad mõjuhinnangu koostajad, et füüsilistele isikutele tekkiv võimalik oht on maandatud ning terviseandmete töötlemisel jääkriski ei teki.

**6.2 Riskihinnang**

|  |  |  |  |  |  |
| --- | --- | --- | --- | --- | --- |
| **Riski nr** | **Riski nimetus** | **Riski-skoor** | **Riski mõju** | **Riski tase** | **Meetmed riski maandamiseks** |
| 1 | Eriliigilised isikuandmed saavad avalikuks | 0 | 2 | madal | Nii HTM kui Statistikaamet rakendavad ISKE meetmeid andmete turvaliseks edastamiseks/töötlemiseks.  EHISe andmed edastatakse Statistikametile krüpteeritult. HTMi ja Statistikaameti vahel sõlmitakse konfidentsiaalsete andmete kasutamist reguleeriv leping ning Statistikaameti ja TÜ uurijate vahel konfidentsiaalsuskokkulepped, milles uurijad kinnitavad, et Statistikaameti turvalist töökohta kasutades täidavad nad kõiki ettenähtud reegleid, sh välja logimine peale andmete analüüsimist. |
| 2 | Muud isikuandmed saavad avalikuks | 0 | 2 | madal | Statistikaametis on kehtestatud ja rakendatakse ISKE turvameetmeid, andmeid töötlevatel töötajatel on konfidentsiaalsuskohustus. Pseudonüümitud andmete analüüsi viivad läbi uurijad, kellel pole võtmeid depseudonüümimiseks. |
| 3 | Andmestikus olevad andmesubjektid on äratuntavad | 1 | 2 | madal | Uurijatele edastatakse andmed pseudonüümitult ilma võtmeta.  Andmeid küsitakse sellise täpsuse astmega, mis ei võimalda tuvastamist – nt elukoht/kooli asukoht maakonna tasandil. Statistikaamet rakendab täiendavat statistilise aimatavuse kontrolli. |
| 4 | Analüüsi kaasatavad inimesed ei ole nõus, et nende andmeid analüüsitakse | 1 | 1 | madal | Riski tuleb aktsepteerida, kuna lähteandmed hõlmatakse riiklikesse andmekogudesse kooskõlas Euroopa Liidu isikuandmete kaitse üldmääruses sätestatud erandiga, mis puudutab isikuandmete töötlemist, mis on vajalik avalikes huvides toimuva ülesande täitmiseks. |
| 5 | Elektroonselt töödeldavatele andmetele tekib küberturvalisuse risk | 1 | 2 | madal | Infosüsteemide küberturvalisuse riskid on maandatud ISKE infoturbe standardis ette nähtud turvameetmetega. |

**6.3 Kasutusel olevad riskide vältimise meetmed**

HTM on määratud andmekaitse spetsialist, andmehalduse juht ja infoturbe juht. Andmekogudes olevatele isikuandmetele on juurdepääs väga kitsal ringil kogenud töötajatel, kellel see on tööülesannete iseloomust tulenevalt vältimatult vajalik ning kellel on konfidentsiaalsuskohustus osa ametijuhendist. Isikuandmete töötlemise üldine kord on avalikustatud HTMi veebilehel[[2]](#footnote-3). Infoturbe korralduse aluseks on ISKE standard, mille audit toimus 2022. aastal. HTM taotleb uuringu raames isikuandmete töötlemise luba Andmekaitse Inspektsioonilt. Konkreetse uuringu raames isikuandmete töötlemisest teavitamine lisatakse veebilehele pärast loa saamist. Tartu Ülikool taotleb isikuandmete töötlemise luba valdkondlikult eetikakomiteelt. Statistikaameti poolt annab andmete kasutamiseks nõusoleku konfidentsiaalsusnõukogu. Selline kolmepoolne kontroll tagab, et ükski risk ei jää tähelepanuta.

**6.3.1 Organisatsioonilised turvameetmed**

Haridus- ja Teadusministeeriumis on kehtestatud järgmised protseduurid, korrad ja juhendid, mis tagavad isikute õiguste ja vabaduste kaitse andmekaitse kontekstis:

* „Isikuandmete töötlemise kord Haridus- ja Teadusministeeriumis“ (kinnitatud 25.05.2021)
* „HTMi infoturbe poliitika“ (kinnitatud kantsleri käskkirjaga 13.04.2022 nr 1.1-3/22/50)
* HTMi ja Riigi Infosüsteemide kokkulepe Lisa 4 „Sisevõrgu kasutamise kord“
* „Salastatud teabe kaitse juhend“ ja „Krüptomaterjalide kaitse juhend“ (kinnitatud kantsleri käskkirjaga 30.03.2022 nr 1.1-3/22/42)

HTMi töötajad sooritavad tööle asudes ja edaspidi iga kahe aasta järel infoturbe eksami.

Isikud, kes puutuvad tööülesannete täitmisel või töö käigus juhuslikult kokku konfidentsiaalsete andmetega, kohustuvad mitte avalikustama temale teatavaks saanud konfidentsiaalset informatsiooni, välja arvatud, kui see on seadusega kohustuslik või vajalik tööülesannete täitmiseks; järgima kehtivaid andmekaitset puudutavaid õigusakte ja kordasid ning täitma konfidentsiaalsuskohustuse nõudeid nii töösuhte ajal kui ka pärast selle lõppemist.

Kui lepinguliste kohustuste täitjaks on teine organisatsioon, sõlmitakse ministeeriumi ja kolmanda osapoole vahel leping, mille pooled allkirjastavad enne, kui lepingu täitjale võimaldatakse juurdepääs infovarale; leping sisaldab mh konfidentsiaalsuskohustuse nõuete sätteid. Antud juhul sõlmivad HTM ja Statistikaamet konfidentsiaalsete andmete teaduslikel eesmärkidel kasutamise lepingu, milles määratakse kindlaks ka volitatud töötleja õigustatud kasutajad (nimi, isikukood, e-posti aadress). Statistikaamet sõlmib andmete tegelike töötlejatega konfidentsiaalsuskohustuse kokkuleppe. Statistikaametis on kehtestatud „Konfidentsiaalsete andmete teaduslikel eesmärkidel edastamise kord“[[3]](#footnote-4) ning „Konfidentsiaalsete andmete kasutamise juhend“[[4]](#footnote-5).

**6.3.2 Füüsilised turvameetmed**

HTMi hoonetesse ei ole võimalik siseneda kõrvalistel isikutel. Sissepääs hoonesse on töötõendiga või külastuse korral koos vastuvõtjaga ning esitades isikut tõendava dokumendi.

Statistikaametis on andmete analüüsimine võimalik turvalisel töökohal või kaugühenduse kaudu. Süsteemile on juurdepääs ainult volitatud ja tuvastatud kasutajatel. Süsteemist ei ole võimalik välja saata üksikandmeid, vaid ainult analüüsi agregeeritud tulemusi.

**6.3.3 Infotehnoloogilised turvameetmed**

HTMi infoturbe alane riskihaldus põhineb ISKE kolmeastmelise etalonturbe metoodikal ning vastavalt rakendatakse riskide vähendamiseks turvameetmeid infovaradele ettenähtud turvataseme saavutamiseks ja säilitamiseks.

# **Lisa 1**

# **Riski hindamise metoodika**

Riski hindamisel hinnatakse kahte tegurit skaalal 0-4:

* Riski realiseerumise **tõenäosus**
* Riski realiseerumise **mõju**

Üldine **riski tase** leitakse kahe skaala ristumispunktis.

Kui üldine riski tase on konkreetse riski/asjaolu kohta määratud, siis tuleb otsustada, mida riskiga ette võtte. Riski võib vältida, delegeerida/üle anda, maandada või aktsepteerida.

|  |  |  |  |  |  |
| --- | --- | --- | --- | --- | --- |
| 4  (väga kõrge) | 4 | 5 | 6 | 7 | 8 |
| 3  (kõrge) | 3 | 4 | 5 | 6 | 7 |
| 2  (keskmine) | 2 | 3 | 4 | 5 | 6 |
| 1  (madal) | 1 | 2 | 3 | 4 | 5 |
| 0  (väga madal) | 0 | 1 | 2 | 3 | 4 |
|  | 0 (väga madal) | 1  (madal) | 2  (keskmine) | 3  (kõrge) | 4  (väga kõrge) |

**Riski realiseerumise tõenäosus**

**Riski realiseerumise mõju**

|  |  |
| --- | --- |
| Riski tase | |
| Tulemus | Kirjeldus |
| 6-8 | Kõrge |
| 3-5 | Keskmine |
| 0-2 | Madal |

1. <https://dspace.ut.ee/handle/10062/55400> [↑](#footnote-ref-2)
2. <https://hm.ee/ministeerium-uudised-ja-kontakt/kontakt/isikuandmete-tootlemine> [↑](#footnote-ref-3)
3. <https://www.stat.ee/sites/default/files/2021-04/Konfidentsiaalsete%20andmete%20teaduslikel%20eesm%C3%A4rkidel%20edastamise%20kord.pdf> [↑](#footnote-ref-4)
4. <https://www.stat.ee/et/konfidentsiaalsete-andmete-kasutamise-juhend> [↑](#footnote-ref-5)